
ARRIAGAKO KONTZEJUA DESEGITEARI BURUZKO IRIZPENA (2025eko martxoaren 26ko bilkura)
I.-EGITATEZKO AURREKARIAK
Lehenengoa. Lurralde Orekaren zuzendariak, Kontsulta Batzorde honetan 2025eko urtarrilaren 15ean erregistratutako idazkiaren bidez, Arriagako kontzejua desegiteko espedientea bidali zuen, batzordeak bere Erregelamenduaren 3.1 i) artikuluan aurreikusitako nahitaezko irizpena eman zezan (Erregelamendua 40/1999 Foru Dekretuaren bidez onetsi zen). 
Bigarrena.  Bidali den espedienteak, zenbakituta eta foliatuta, dokumentu hauek ditu:
1. Aholkularitza Juridikoko Zerbitzuaren txostena, 2023ko urriaren 11koa, Arriagako kontzejua desegiteko prozedurari buruzkoa.
2. Txostena Gasteizko Udalari bidaltzeko ofizioa.
3. Gasteizko Udalaren eskaera, Arriagako kontzejua desegiteko prozedura hastekoa, osoko bilkuraren 2024ko apirilaren 19ko erabakiarekin batera.
4. Gasteizko Udalari eskaera zuzentzeko errekerimendua: ondasunen, eskubideen eta betebeharren zerrenda.
5. Gasteizko Udalak bidalitako ondasunen, eskubideen eta betebeharren zerrenda.
6. Eskaeraren zuzenketa zabaltzea.
7. Aholkularitza Juridikoko Zerbitzuaren 2024ko maiatzaren 30eko txotena, Arriagako kontzejua desegiteko prozedura hasteari buruzkoa.
8. 398/2024 Foru Agindua, ekainaren 26koa, Arriagako kontzejua desegiteko prozedura hastekoa, Gasteizko Udalak eskatuta. 
9. 2024ko uztailaren 10eko ALHAOn (77. zk.) argitaratzea hasierako foru agindua.
10. Toki Finantzaketaren Zerbitzuari ofizioa bidaltzea, jaso izanaren eskuzko agiriarekin, TEFFFek txostena egin dezan. 
11. Ofizioa Gasteizko Udalari, alegazioetarako foru agindua jendaurrean jartzeko epea ireki behar duela adieraziz.
12. Ofizioa Kutxabank-i, Arriagako kontzejuaren izenean kontuak daudela eta, hala badagokio, saldoa badela ziurtatzeko eskatuz.
13. Toki Finantzaketaren eta Administrazio Kudeaketaren Zerbitzuari txostena, TEFFFri buruzkoa.
14. Kutxabanken erantzuna, Arriagako kontzejuaren kontua eta saldoa adieraziz.
15. Gasteizko Udalaren eginbidea, desegite espedientearen hasierari alegaziorik aurkeztu ez zaiola adieraziz.
16. Ofizioa, Aurrekontu Zerbitzuari bidalia, aurrekontu eraginari buruzko txostena eskatuz.
17. Aurrekontu Zerbitzuaren txostena, Arriagako kontzejua desegiteko foru arauaren proiektuak aurrekontuan eraginik ez duela adierazten duena.
18. Kontzejua desegiteko foru arau proiektua onesteko erabakiaren zirriborroa.
19. Ofizioa kontsulta Batzordeari desegiteari buruzko irizpena eman dezala eskatuz. 
Hirugarrena. 2025eko otsailaren 10ean, Lurralde Orekaren zuzendariak Batzordeak eskatutako informazio osagarria bidali zuen: kontzejua desegiteko foru arau proiektua onesteko erabakia oinarritzen duen txosten juridikoa.
Laugarrena. Arriagako kontzejua Gasteizko udalerriari dagokio, eta, gaur egun, de facto desagertu dela esan daiteke, ez baitauka horrelako toki erakundearen berezko eta funtsezko elementurik (biztanleria, antolaketa eta lurraldea).
Horrela, Gasteizko Udalaren webguneko datu irekien katalogoan argitaratutako serieetan dauden biztanleria datuen arabera, 2003. urteaz geroztik ez du biztanleriarik, eta horrek esan nahi du ez dagoela gobernu organorik, organo horiek bizilagunek beraiek osatu behar baitituzte.
Eta, lurraldeari dagokionez, mugak desagertu egin dira, eta kontzejua Gasteizko hiriak izandako hazkundeak bereganatu du.  Izan ere, Izan ere, Arriaga ez da bereizitako erakunde txiki gisa agertzen, ez indarrean dagoen Hiri Antolamendurako Plan Orokorrean, ez 1990eko aurreko planean.
Bosgarrena. Bestalde, Gasteizko Udalak jakin zuen Arriagako kontzejua duela urte batzuetatik aktibo ez zegoen kontu korronte baten titularra zela, eta ondasunen eta eskubideen subrogazioa exekutatzen ez bazen, kontzejua desegin ondoren, banku kontu horren soberakina Estatuarena izango zela, Administrazio Publikoen Ondareari buruzko 33/2003 Legearen 18. artikuluaren arabera.
Hori dela eta, Gasteizko Udalak, Arriagako kontzejuaren egoera erregularizatzeko eta haren ondasun eta eskubideetan subrogatzeko interesa zuenez, 2024ko apirilaren 19ko osoko bilkuran erabaki zuen Arabako Foru Aldundiari eskatzea has zezala Arriagako kontzejua desegiteko prozedura.
Seigarrena.  Eskaera hori eta Lurralde Orekaren eta Lurralde Antolamenduaren Saileko Aholkularitza Juridikoko Zerbitzuak emandako txostena ikusita, sail horretako titularrak, ekainaren 26ko 398/2024 Foru Aginduaren bidez, Arriagako kontzejua desegiteko prozedura hastea onetsi zuen, eta ALHAOn argitaratzeko agindu zuen, bai eta Gasteizko Udalari bidaltzea ere, jendaurrean jar zezan, 30 eguneko epean, alegazioak aurkezteko.
2024ko uztailaren 10ean argitaratu zen ALHAOn, eta, Gasteizko Udaleko Herritarrentzako Arretaren eta Gardentasunaren Zerbitzuko buruak emandako eginbidean jasota dagoenez, 2024ko abuztuaren 15ean jendaurrean jartzeko epea amaituta, ez da inolako alegaziorik ageri Arriagako kontzejua desegiteko prozedura hasteko espedienteari buruz.
Zazpigarrena. 2024ko uztailaren 5ean, Toki Finantzaketaren eta Administrazio Kudeaketaren Zerbitzuari txostena eskatu zitzaion Arriagako kontzejuak Toki Erakundeak Finantzatzeko Foru Funtsean parte hartzeari buruzko aurreikuspenen ingurukoa.
Uztailaren 16an, zerbitzuburuak, eskaera horri erantzunez, txosten bat egin zuen, honako hau ondorioztatzeko: Arriagako Kontzejua desegiteak ez du ondorio ekonomikorik sortzen, Arabako Toki Erakundeak Finantzatzeko Foru Funtsari eta Arabako kontzejuen aseguramendu sistemari dagokienez, ez baitu inolako partaidetzarik jasotzen funtsaren banaketaren barruan.
Zortzigarrena. 2024ko abenduaren 17an, Aurrekontuetarako eta Erakundeen arteko Konpromisoetarako Zerbitzuari eskatu zitzaion Arriagako kontzejua desegitea onetsiko duen foru ara proiektuarekin batera aurkeztu behar den aurrekontu eraginari buruzko nahitaezko txostena, eta hil bereko 19an jaso zen, eta egiaztatu zen Aldundiarentzat aurrekontu eraginik ez zegoela. 
Bederatzigarrena. Izapidetze egoera horretan, Lurralde Orekaren zuzendariak espedientea Foru Administrazioaren Kontsulta Batzordeari bidali zion, irizpena eman dezan.
Hamargarrena. Batzorde horrek errekerimendua egin ondoren, Lurralde Orekaren Zuzendaritzako Aholkularitza Juridikoko zerbitzuburuak, 2025eko otsailaren 7an, aldeko txostena eman zuen Arriagako kontzejua desegiteko, Kontzejuei buruzko Foru Arauak eskatutako izapideak betetzen zituelako.
II.- OHAR JURIDIKOAK
LEHENENGOA. Kontsulta Batzordearen eskumena.
Nahiz eta Arabako Lurralde Historikoko Kontzejuei buruzko martxoaren 20ko 11/1995 Foru Arauaren jatorrizko idazketak ez zuen aurreikusten Kontsulta Batzordeak irizpena ematea kontzejuak aldatzen edo ezabatzen diren kasuetan, horren nahitaezkotasuna martxoaren 27ko 4/2006 Foru Arauaren bidez sartu zen, eta honako hau xedatu zuen bere artikulu bakarrean: udal barrutien aldaketa edo mugaketarako espedienteetan, Arabako Lurralde Historikoa bakarrik ukitzen badute, eta Arabako Kontzejuak aldatzeko, banatzeko edo ezabatzeko espedienteetan, Arabako Foru Administrazioaren Aholku Batzordeak irizpena eman beharko du, Arabako Foru Aldundiak txostena egin aurretik eta dagokion Foru Arauaren proiektua onartu aurretik. Eta aipatutako 11/1995 Arauaren 49. artikuluaren bigarren paragrafoari idazkera berria eman zion, eta erakundeak berak eskatuta desegiteko kasua arautzean honako hau gaineratzen du: Horrelakoetan, Arabako Foru Aldundiaren txostena eta Foru Arau Proiektuaren onespena egin aurretik, Arabako Foru Administrazioaren Aholku Batzordeak irizpena emango du.
Kontsulta Batzordearen jarduera eremu materiala zabaltzeak, halaber, haren erregelamendua aldatzea ekarri zuen, Foru Gobernu Kontseiluaren maiatzaren 24ko 22/2022 Foru Dekretuaren bidez. Hala, Kontsulta Batzordeak irizpen hau emateko duen eskumena 3.1.i) artikulutik ere ondorioztatzen da. Artikulu horrek Kontsulta Batzordearen nahitaezko irizpen ez-loteslearen mende jartzen ditu espediente hauek: udal mugarteak aldatzeko eta mugatzeko espedienteak, Arabako Lurralde Historikoari soilik eragiten badiote, eta Arabako Lurralde Historikoko kontzejuak aldatu eta desegin edo deuseztatzekoak.
BIGARRENA. Jarraitutako prozeduraren analisia.
I. Aholku Organo honek Arriagako kontzejuaren desegitea ebatzi behar du, Gasteizko Udalak eskatuta.  Eta Arabako Foru Aldundiaren txostenaren eta dagokion foru arau proiektuaren aurretik egin behar du, 11/1995 Foru Arauaren 49. artikuluaren a) apartatuaren bigarren paragrafoak ezartzen duen bezala.
Arabako Lurralde Historikoan kontzeju bat ezabatzeko ezarritako prozedurari dagokionez, Kontzejuei buruzko martxoaren 20ko 11/1995 Foru Arauaren 49. artikuluak xedatzen du foru arau bidez ezabatu edo desegingo direla, eta espedientea entitateak berak eskatuta edo organo desjabetzaileak eskatuta hasi ahal izango dela, azken kasu horretan, biztanleria lekualdatzea eragiten duen desjabetzearen aurretik.  Era berean, 50. artikuluan honako hau xedatzen da: Baldin eta Administrazio-Batzorderako hauteskundeak egin eta gero, aginte eta administrazio sailak bete gabe geratzen badira, Foru Aldundiak gestio-batzorde bat izendatu, eta honek hauteskundeak egiteko deia egin ahal izango du urtebete igaro ondoren.  Horiek egin eta gero, edota beti ere ohiko deialdian, batzarreko karguak bete gabe geratzen badira, orduan Foru Aldundiak Herri-Batzarra aldatu edo desegiteko espedienteari ekin ahal izango dio.
Aurrekoa kontuan hartuta, argi dago aztertzen ari garen kasua ez dela sartzen desegite espedientea hasteko hiru modu horietako batean ere.  Izan ere, ez dago auzo batzarraren edo organo desjabetzailearen eskaerarik.  Era berean, ez dator bat 50. artikuluan xedatutakoarekin; izan ere, manu horrek aurreikusten du biztanleria eta lurraldea egotea, bai eta auzotarrek kontzeju karguak hartzeko borondaterik ez izatea ere.   Eta Arriagako kontzejuaren kasuan, Gasteizko Udalaren eskaera bat baino ez dago, kontzejuaren egoera erregularizatzeko eta haren ondasun eta eskubideetan subrogatzeko interesa duena, eta Arabako Aldundiari hura desegiteko prozedura hasteko eskatzen dio.
Horri dagokionez, argitu behar da foru araudiak ez duela udalaren esku hartze hori aurreikusten, beste erregulazio batzuetan ez bezala, zeinetan udalerria baino lurralde eremu txikiagoko toki erakundeen udalek ekimena baitute desegitea proposatzeko (adibidez, martxoaren 17ko 2/2003 Foru Araua, Gipuzkoako uda -barrutiak arautzen dituena; apirilaren 9ko 7/1999 Legea, Aragoiko Toki Administrazioari buruzkoa).  Hala ere, printzipioz, ez dago eragozpenik Arabako Foru Aldundiak horri hasiera emateko, bai bere ekimenez, bai Gasteizko Udalak edo beste pertsona fisiko edo juridiko batek proposatuta, baldin eta kontzejuak ez baditu Kontzejuei buruzko Foru Arauaren 2. artikuluan aurreikusitako osagaiak: lurraldea, biztanleria eta antolaketa.  
Hala, Arriagako kontzejuaren kasua ezin da sartu Arabako Lurralde Historikoko Kontzejuei buruzko martxoaren 20ko 11/1995 Arauan aurreikusitako desegite kasuetako batean ere, baina dagoeneko ezabatu da, de facto, mugak desagertu direlako, Gasteizek kontzeju barrutia bereganatu duelako, ez dagoelako bertan erroldatutako biztanlerik, ez eta gobernu organorik ere.  Azken batean, Gasteizko udalerriak toki erakunde txikia xurgatu du, eta bere garaian Arriagako kontzejuak ez zuen eskatu foru araudian aurreikusitako moduan formalki desegiteko. Aspalditik desagertu dira Kontzejuei buruzko Foru Arauaren 2. artikuluko betekizun faktikoak, zeinak, era berean, Auzitegi Gorenak 2001eko urtarrilaren 22ko epaian gutxieneko eta ezinbesteko baldintza gisa kalifikatu baitzituen toki erakunde txikiago batek irauteko.
Aurrekoa gorabehera, kontzejuak desegiteari dagokionez, kontuan hartu behar da, gainera, Toki Administrazioaren Arrazionalizazio eta Iraunkortasunari buruzko abenduaren 27ko 27/2013 Legearen laugarren xedapen iragankorrean ezarritakoa. Horren arabera, 2014ko abenduaren 31n, udalerria baino lurralde-eremu txikiagoko erakundeek beren kontuak aurkeztu behar zituzten zegozkien erakundeetan, eta betebehar hori ez betetzea ezarri zen desegiteko arrazoi gisa.
Logikoa denez, azaldutakoa ikusita, Arriagako kontzejuak ez ditu kontuak aurkeztu 2014a baino lehenagotik, eta, beraz, 24/2013 Legean jasotako desegite kausan erortzen da, eta foru erakundeei dagokie desegitea erabakitzeko eskumena, Toki Araubidearen Oinarriak arautzen dituen apirilaren 2ko 7/1985 Legearen bigarren xedapen gehigarriaren arabera.
II. Arabako Lurralde Historikoan kontzeju bat ezabatzeko ezarritako prozedurari dagokionez, Kontzejuei buruzko martxoaren 20ko 11/1995 Foru Arauak 49. artikuluan xedatzen du desegitea kontzejuak berak proposatzen duenean bete beharreko baldintzak arau beraren 47. artikuluan kontzejua eratzeko ezarritakoak direla, baina ez du ezer adierazten gainerako ezabatze kasuetan jarraitu beharreko fase, izapide edo urratsei buruz. Beraz, analogiaren instituzioa kontuan hartuta, aztertutako desegitean antzekotasuna edo arrazoi bera dagoenez, 11/1995 Foru Arauaren 47. artikuluko jarraibide eta betekizunei jarraitu behar zaie.
49. artikulu horrek eraketa prozedurara egiten duen igorpena kontuan hartuta, adierazi behar da 47.1 artikuluak honako hau xedatzen duela: Kontzeju berriak osatu ahal izateko, honako baldintza hauek bete behar dira:
a) Herrian gutxienez lau su egotea.
b) Erakundearen barrutian bizi diren auzokideen hirutik bik idatzizko eskaria egitea.
Eskari horretan zehatz-mehatz azaldu beharko da ordura arte nola betetzen diren gutxienezko zerbitzu publikoak bizigune horretan, bai eta ere zer-nola dauden horretarako dauden azpiegiturak. Era berean, atxikiko diren ondasun eta baliabide materialen zerrenda jasoko da, eta modu frogagarrian frogatuko da baliabide nahikoak daudela bere eskumeneko zerbitzu publikoei eusteko.
Horretarako, Foru Aldundiak nahi dituen ikerketa, azterlan eta ziurtapen guztiak eta behar duen dokumentazioa eskatu ahal izango du.
c) Hogeita hamar egunez auzokideentzat jakingai jartzea.
d) Dagokion udalaren iritzi-txostena, bai eta prozesu horren eragina jasotzen duten batzar guztiena ere; horretarako, hogeita hamar eguneko epea egongo da, eta epe hori iraganez gero, aldeko iritzia eman dutela ulertuko da.
e) Foru Aldundiak ere iritzi-txostena osatu beharko du, zeinek Arabako Biltzar Nagusiei proposatu beharko die dagokion Foru Araugaia.
f) Kontzeju berriaren eraketari buruzko Foru Araua Arabako Lurralde Historikoaren Aldizkari Ofizialean argitaratzea.
g) Arabako Erakunde Lokalen erroldan inskribatzea.
h) Sustrai historikoak edukitzea eta arau hau onartzen den momentuan indarrean dagoen herrien izendegian sartuta egotea.
Lehenik eta behin, argitu behar da ezen, 49. artikuluak kontzeju bat eratzeko 47. artikuluan ezarritako prozedura betetzera jotzen badu ere, azken manu horretan eskatutako baldintzak hemen lortu nahi den helburuaren arabera interpretatu eta aplikatu behar direla, hau da, toki erakunde txikia ezabatzeko helburuaren arabera, eragindako entitateak eskaera egin gabe.
Alde batetik, biztanlerik ez duen kontzeju bat desegiteari buruz hitz egiten bada, ez du zentzurik 47.1 artikuluaren a) eta b) letretako betekizunak eskatzeak, zeinak, hurrenez hurren, su unitateak izateari eta auzokideen bi herenek idatziz eskatzeari buruzkoak baitira.
Eta ez litzateke aplikagarria izango, ezta ere, 47.1 artikuluaren h) letraren betekizuna, sustrai historikoa izateari eta Kontzejuen Araua onetsi zen unean indarrean zegoen herri izendegian agertzeari buruzkoa; izan ere, logikoa denez, sustrai edo aurrekari historikoak egotea ezinbestekoa da toki erakunde txiki bat eratzeko, baina ez desegiteko.
III. Gauzak horrela, Arabako Lurralde Historikoan kontzeju bat desegiteko kontuan hartu beharreko parametroak finkatuta, Kontsulta Batzorde honi dagokio horiek ematen direla egiaztatzea:
1. Hogeita hamar egunez auzokideentzat jakingai jartzea (Kontzejuei buruzko martxoaren 20ko 11/1995 Foru Arauaren 47.1 c) artikulua).
Lurralde Orekako diputatuaren ekainaren 26ko 398/2024 Foru Aginduaren bidez, erabaki zen Arriagako kontzejua desegiteko espedientea hastea eta Gasteizko Udalari jakinaraztea, jendaurrean jar zezan, eta jendaurrean jartzeko izapidea ireki zen. Izapide hori 2024ko uztailaren 10eko ALHAOn (77. zk.) argitaratu zen.
2024ko abuztuaren 20an, Gasteizko Udaleko Herritarrentzako Arretaren eta Gardentasunaren Zerbitzuko buruak eginbidea eman zuen, Arriagako kontzejua desegiteko prozedura hasteko eskaera espedienteari buruzko alegaziorik ez zegoela adieraziz.
2. Dagokion udalaren eta eragindako kontzejuaren edo kontzejuen txostena (Kontzejuei buruzko martxoaren 20ko 11/1995 Foru Arauaren 47.1 d) artikulua).
2024ko maiatzaren 17an, Espazio Publikoaren eta Auzoen Saileko teknikariak txosten bat egin zuen, eta, bertan adierazi zuenez, Arriagako kontzejuaren izenean dauden ondasun, eskubide, betebehar eta kargei buruzko ikerketak egin ondoren, Kutxabank entitatearen kontu korronte bat baino ez dago.
Ageriko arrazoiengatik, ez dago eragindako kontzejuaren txostenik.
3. Foru Aldundiaren txostena (Kontzejuei buruzko martxoaren 20ko 11/1995 Foru Arauaren 47.1 e) artikulua).
Espedientearen parte da Aholkularitza Juridikoko Zerbitzuaren buruak sinatutako 2025eko otsailaren 7ko txostena, desegitearen aldekoa, Kontzejuei buruzko Foru Arauak desegiteko eskatzen dituen izapideak betetzen direlako.  Hori guztia, bere garaian Arabako Batzar Nagusietara bidaliko den foru arau proiektuarekin batera aurkeztu behar den dokumentazioari kalterik egin gabe.
4. Kontsulta Batzorde honi irizpena eskatu zaio, Foru Administrazioaren organo aholku emaile gorena baita.
Irizpen hori eman ondoren, Aldundiak Arriagako Kontzejua desegiteko foru arau proiektua proposatuko dio Foru Ganberari, dagokion foru araua argitaratu beharko da, eta entitatea ezabatu izanaren berri eman beharko zaio Arabako Toki Erakundeen Erregistroari.
Azaldutakotik ondorioztatzen da irizpenerako aurkeztu diguten kasuan bete egiten direla Arabako Lurralde Historikoko kontzejuen foru araudian aurreikusitako izapideak.  Espedientean jasota dago Lurralde Orekako diputatuaren ekainaren 26ko 398/2024 Foru Agindua, bai eta ALHAOn argitaratu eta jendaurrean jartzeko fasea ireki zela ere.
Era berean, ezin zaio espediente honi aplikatu prozeduraren iraungipena; izan ere, Estatu Kontseiluak ekainaren 29ko 442/2017 irizpenean ezarri zuen bezala, ez dago ondorio kaltegarririk izan dezakeen partikularrik.
IV. Azkenik, Arriagako ondasun, eskubide eta betebeharrei dagokienez, beste araudi autonomiko batzuek ez bezala, Kontzejuei buruzko Foru Arauak ez du berariaz aurreikusten desegindako kontzejua mende duen udalak bere eskubide eta betebehar guztiak subrogatuko dituenik, baina hala ematen dute bai Aholkularitza Juridikoko Zerbitzuak 2023ko urriaren 11ko txostenean, bai Gasteizko Udalak 2024ko apirilaren 19an egindako osoko bilkuran hartutako erabakian, uste baitute Arriagako kontzejua Gasteizko hiriguneak xurgatzen duenez, hain zuzen ere, Gasteizko Udala dela Arriagako kontzejuari dagozkion ondasun, eskubide eta betebehar guztien titulartasuna hartu behar duena.
Gasteizko udaleko teknikariek maiatzaren 17an egindako ondasun, eskubide, karga eta betebeharrei buruzko txostenaz gain, Batzorde honi bidalitako espedienteak txosten horren zuzenketa bat jasotzen du, Espazio Publikoen eta Auzoen Sailean Arriagako kontzejuko Akten Liburua eta Kontuen Liburu Nagusia gordailututa daudela adierazteko.  Era berean, adierazten du ez dagoela dokumentaziorik, ezta ondasunen inbentariorik ere.
Jarduketa horrek Kontzejuei buruzko Foru Arauaren 51. artikuluan eta hurrengoetan aurreikusitakoari erantzuten dio, adierazten baita kontzejuak desegiteko edo ezabatzeko foru arau proiektuak, hala badagokio, erakunde zaharraren oinordetza araubidea zehaztuko duela, hau da, irizpen honen ondoren izapidetuko den arau proiektuari buruz ari da, eta, beraz, 11/1995 Arauaren 49 a) artikulutik ondorioztatzen denez, Batzorde honek ez du aztertu behar.  
III.- ONDORIOAK
Bakarra.  Arriagako kontzejua desegiteko proposamena, Batzorde honi helarazia, ordenamendu juridikora egokitzen da. 

